Document ID: 32010R1213

NARIADENIE KOMISIE (EÚ) č. 1213/2010
zo 16. decembra 2010,
ktorým sa ustanovujú spoločné pravidlá týkajúce sa vzájomného prepojenia vnútroštátnych elektronických registrov podnikov cestnej dopravy
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1071/2009 z 21. októbra 2009, ktorým sa ustanovujú spoločné pravidlá týkajúce sa podmienok, ktoré je potrebné dodržiavať pri výkone povolania prevádzkovateľa cestnej dopravy, a ktorým sa zrušuje smernica Rady 96/26/ES (1), a najmä na jeho článok 16,
keďže:
(1)
Komisia by mala na uľahčenie vzájomného prepojenia vnútroštátnych elektronických registrov podľa článku 16 ods. 5 nariadenia (ES) č. 1071/2009 prijať spoločné pravidlá na realizáciu tohto vzájomného prepojenia v súlade s článkom 16 ods. 6 nariadenia (ES) č. 1071/2009.
(2)
Ustanovenia o ochrane osobných údajov ustanovené najmä v smernici Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (2) sa vzťahujú na spracovanie všetkých osobných údajov v súlade s nariadením (ES) č. 1071/2009. Členské štáty by mali predovšetkým prijať príslušné bezpečnostné opatrenia na ochranu pred zneužitím osobných údajov.
(3)
Ustanovenia o ochrane osobných údajov ustanovené v nariadení Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (3) sa v prípade potreby vzťahujú na spracovanie všetkých osobných údajov v súlade s nariadením (ES) č. 1071/2009.
(4)
Opatrenia ustanovené v tomto nariadení sú v súlade so stanoviskom výboru zriadeného na základe článku 18 ods. 1 nariadenia Rady (EHS) č. 3821/85 (4),
PRIJALA TOTO NARIADENIE:
Článok 1
Spoločné pravidlá umožňujúce vzájomné prepojenie vnútroštátnych elektronických registrov sú stanovené v prílohe k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 31. decembra 2012.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 16. decembra 2010

Labels: 10
12
8